《樊樊山先生赐题双修阁近作诗片七律一首谨次元韵赋谢 其三》
清代·张元默

酌兕思称竹叶尊，司书辟蠹学长恩。相思南国拈红豆，入望西山扫黛痕。

旧稿手钞《居士集》，新庐指点大乘门。閒游古寺温诗梦，留得枯荷叶半存。

作者简介：张元默，字蕙芳，常熟人。昭文光绪甲午进士、改庶吉士、吏部主事孙雄侧室。有《双修阁诗存》。